[F° xxv, r°]. L’an m iii c et on, lou juedi après les trois semeines de Pasques, à l’essise d’Arbois, per devant nos, Jehan de Hayronual, bailli de la conthé de Bourgoigne, de par nostre soignour lou Roy de France, fut mehue querele entre les proudomes de la communalté d’Arbois de vne part, et les proudomes de la communaltey de Chaingins d’autre, sus ce que li dit proudomes d’Arbois hauoient demandez ès proudomes de Chaingins que ils estoient et deuent estre de la communalté d’Arbois, per plusors bones raisons que il metoient auant, se lour demandeuent que ils paiassent vint et cint liures que li dit proudomes d’Arbois lour auoient getées de on communal que auoit esté getez à Arbois à ce tens pour la fermeté dou bourc d’Arbois que auoit esté faite ou temps de la guerre. Et d’autre part, li dit proudomes de Chaingins disoient aucunes raisons per que il ne voloient estre de lour communal. Sus ce, acraite fut faite per la volunté des parties sus mon soignour Girart, curiez de Chaingins, et sus Humbert Barroillet, qui nos dauoient raporter lou mardi après Saint Phelipe et Saint Jaque, per lour loylté, si lidit proudomes de Chaingins estoient, ne hauoiont esté de la communalté d’Arbois, en tout ne en partie; au quel jour li dit messires Girars et Humbers Barroillet venirent et comparurent personelment et nos rapportarent que li dit proudomes de Chaingins estoient bien de la communaltey d’Arbois. Et acordèrent que des vint et cint liures que li dit proudomes d’Arbois auoient getées sur les dit proudomes de Chaingins, que li dit proudomes de Chaingins em paiessent tant soulement vint livres; saul ce que li dit proudomes de Chaingins ne sunt tenuz de riens paier de la réfection des ponz d’Arbois, des chemins, ne de lour héglises. Laquel acraite et l’acort les dictes parties hont tenuz per bon et per fait, [F° xxv, v°] et nos moymes lou conformons et tenons per bon et per fait de la volunté des parties. Tesmoins de ce nous auons selées ces lettres de nostre seal pendant. Donné en Arbois, l’an et lou mardi dessus dit.